Rīgas Starptautiskais Filmu Festivāls 2ANNAS

Vēsture

Pirmais 2ANNAS filmu festivāls notika 1996.gadā, Tehniskās jaunrades namā Annas-2 kā vienīgais jauniešu un eksperimentālo filmu festivāls Latvijā. Festivāla programmu veidoja 10 īsfilmas un tā mērķis bija atbalstīt un veicināt interesi par filmu mākslu Latvijā. 
Pakāpeniski festivāls attīstījās un 2005.gadā programmā tika iekļautas filmas, kuras radītas ārpus Latvijas robežām, un 2ANNAS ieguva starptautiska festivāla statusu, kā rezultātā tika pārdomāta festivāla stratēģija un 2006.gadā tā veidotāji izvirzīja galvenos kritērijus festivāla konkursa filmu atlasei, proti, kvalitāte, elastīgums, inovācija un atvērtība. 2007.gadā 2ANNAS piedzīvoja plašas pārmaiņas formātā. Viena no tām bija sub-festivāls "Zaļā Anna" - starptautiska konkursa programma īsfilmu veidotājiem, kas jaunāki par 18 gadiem. Vēl viens jauninājums bija Baltijas konkursa programma filmu veidotājiem no Latvijas, Lietuvas un Igaunijas. Šīs programmas izveide cieši saistāma ar Baltijas Filmu un Mediju skolas nodibināšanu Tallinā (Igaunija) 2005.gadā. Festivāls arī ieguva nedēļas formātu.
10 gadu laikā festivāls attīstījās no maza neatkarīga pasākuma par vienu no lielākajiem filmu festivāliem Latvijā, kura filmu izlasi sastāda 31 īsfilma no 9 dažādām valstīm. 2008.gadā festivāls sāk sevi pozicionēt kā lielāko īsfilmu festivālu Baltijā. 2009.gadā festivāla programmu sastāda jau 42 īsfilmas no 18 dažādām valstīm.

Konkursa programmas

Starptautiskā konkursa programma pirmo reizi notika 2005.gadā, kad 2ANNAS ieguva starptautiska festivāla statusu. 
Starptautiskā konkursa programma skatītājiem piedāvā izlasi ar augstas kvalitātes īsfilmām, kas jau guvušas atzinību pasaulē vai vēl tikai dodas ceļā uz slavas zenītu. Konkursa programmā tiek pieņemtas visu veidu žanru īsfilmas (spēlfilmas, animācijas, dokumentālās, eksperimentālās, mūzikas video, u.c.). Katru gadu 2ANNAS programmā var skatīt Kannu kinofestivāla, Berlianāles un pat ASV kinoakadēmijas balvas „Oskars” laureātus īsfilmu kategorijā.
Baltijas konkursa programma tika izveidota 2007.gadā saistībā ar pieaugošo kino kvalitāti Baltijā. Baltijas konkursa programma piedāvā Baltijas režisoru un mākslinieku jaunāko darbu konkursu, kas atklāj īsfilmu tās dažādībā, sākot ar spēlfilmu, dokumentālo vai animācijas filmu un beidzot ar vizuāliem un konceptuāliem eksperimentiem īsformātā.
Zaļā Anna starptautiskā konkursa programma arī tika izveidota 2007.gadā un noritēja 3 gadus. Tā paredzēta īpaši jaunajiem filmu veidotājiem gan Latvijā, gan citās valstīs, kuri vēl nav sasnieguši 18 gadu vecumu.

Žūrija

Festivāla žūriju veido gan kino režisori, teorētiķi, kino kritiķi un žurnālisti, festivālu programmu veidotāji, mākslas vēsturnieki, producenti, u.c. no Latvijas un citām valstīm.

Citi pasākumi

Latvijas tūre:
Lai gan detaļas katru gadu atšķiras, tūres koncepts paliek nemainīgs: festivāla komanda dodas tūrē pa Latviju un demonstrē daļu no iepriekšējā gada konkursa filmām, tādējādi popularizējot festivālu un izglītojot skatītājus par jaunākajām kino mākslas tendencēm.
Īpašās programmas:
Līdzās konkursa programmām, 2ANNAS labprāt pacienā skatītājus ar īpašām vies-programmām. Kopš 2013.gada šis koncepts ir ticis attīstīts un festivāla programmā oficiāli pastāv ārpuskonkursa speciālā programma.
2013.gada programma SIEVIETE: AVANGARDISTE. MĀJSAIMNIECE. PROSTITŪTA. pievērsās sievietei ne tikai kā kino veidotājai, bet arī aktrisei, mūzai, iedvesmai, pētniecības objektam, elkam, leģendai, karalienei un kalpam.
2014.gadā festivāls nolēmis spert vēl lielāku soli un pievēršas pilnmetrāžas kino. Programmu ROBEŽPĀRKĀPĒJI veidos jauno režisoru debijas filmas (pirmais vai otrais darbs kino).